TFEXเพิ่ม10สินค้าใหม่ พร้อมเข้าซื้อขาย15ก.ค.
TFEX เพิ่ม Stock Futures 10 หุ้นใหม่ และพร้อมเทรด 15 ก.ค.นี้
29 ต.ค. 2565

TFEX เพิ่ม Stock Futures 10 หุ้นใหม่ และพร้อมเทรด 15 ก.ค.นี้
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX เปิดเผยว่า ในวันที่ 15 ก.ค.นี้ TFEX จะเพิ่มหุ้นอ้างอิงของ Stock Futures อีก 10 หุ้น จากปัจจุบันที่มีอยู่ 50 หุ้น เพื่อเพิ่มทางเลือกในการซื้อขาย Stock Futures ที่ได้รับความนิยมในปัจจุบัน
ทั้งนี้ Stock Futures ทั้ง 10 หุ้นที่จะเพิ่มใหม่นี้ ยังคงใช้หลักการเดิมในการคัดเลือก คือ เป็นหุ้นในดัชนี SET100 ที่มีมูลค่าหลักทรัพย์ตามราคาตลาด ตั้งแต่ 1 หมื่นล้านบาทขึ้นไป และมีสภาพคล่องสูง เป็นที่ต้องการของผู้ลงทุน โดยประกอบด้วยหุ้นของ บริษัท เอพี (ไทยแลนด์) (AP) บริษัท บางกอก เชน ฮอสปิทอล (BCH) บริษัท ทางด่วนกรุงเทพ (BECL) บริษัท กรุงเทพประกันชีวิต (BLA) บริษัท เหมราชพัฒนาที่ดิน (HEMRAJ) บริษัท แอล.พี.เอ็น. ดีเวลลอปเมนท์ (LPN) บริษัท เมเจอร์ ซีนีเพล็กซ์ กรุ้ป (MAJOR) บริษัท ผลิตไฟฟ้าราชบุรีโฮลดิ้ง (RATCH) บริษัท ศุภาลัย (SPALI) และบริษัท น้ำมันพืชไทย (TVO)
อย่างไรก็ตาม การเพิ่มหุ้นอ้างอิงชุดใหม่จะทำให้ Stock Futures ของ TFEX มีหุ้นอ้างอิงในหมวดธุรกิจใหม่เพิ่มเติมอีก 2 หมวดธุรกิจด้วยกัน ได้แก่ ประกันภัยและประกันชีวิต (BLA) และสื่อและสิ่งพิมพ์ (MAJOR) ซึ่งเมื่อรวมกับหุ้นอ้างอิงเดิมจะทำให้มีหมวดธุรกิจทั้งสิ้น 14 หมวดธุรกิจ ได้แก่ หมวดเทคโนโลยีสารสนเทศและการสื่อสาร ขนส่งและโลจิสติกส์ ธุรกิจการเกษตร ปิโตรเคมีและเคมีภัณฑ์ พลังงานและสาธารณูปโภค อสังหาริมทรัพย์ พาณิชย์ วัสดุก่อสร้าง อาหารและเครื่องดื่ม การแพทย์ และการท่องเที่ยวและสันทนาการ
นอกจากนี้ วันที่ 15 ก.ค.นี้ TFEX จะเพิ่มการแสดงคู่สัญญาของ Combination Series ของ SET50 Futures และ Gold Futures ขนาด 50 บาท และ 10 บาท ที่เป็นคู่สัญญาที่เกิดจากการจับคู่สัญญาทุกๆ อายุสัญญา เพื่อตอบสนองต่อความต้องการของผู้ซื้อขายที่ต้องการซื้อและขายสัญญาที่อ้างอิงกับสินค้าเดียวกัน แต่มีวันครบกำหนดอายุต่างกัน เพื่อประโยชน์ในการใช้สร้างกลยุทธ์การซื้อขายแบบ Spread Trading โดยที่ผ่านมา TFEX มี Combination Series ที่แสดงคู่สัญญาเฉพาะที่เกิดจากการจับคู่เดือนที่ครบกำหนดอายุใกล้สุดกับเดือนที่ครบกำหนดอายุถัดไป น่าจะช่วยให้สามารถใช้กลยุทธ์การซื้อขายได้อย่างสะดวกมากยิ่งขึ้น